Skítsama um gagnrýni – 0% líkar við Ridiculous 6 Gamanleikarinn Adam Sandler kom í útvarpsþátt útvarpsmannsins kjaftagleiða Howard Stern , The Howard Stern Show , í gær þriðjudag , og grófu þeir þar með stríðsöxina , en þeir tveir hafa eldað grátt silfur um árabil . Stern viðurkenndi í þættinum að hann hefði hagað sér eins og algjör fáviti gagnvart leikaranum í mörg ár og rifið í sig myndir hans , og gert lítið úr þeim . Sandler , sem sendi nýverið frá sér umdeilda gamanmynd á Netflix , The Ridiculous 6 , sagði að honum væri skítsama um hvað gagnrýnendur segðu , en hinsvegar væri honum ekki sama um áhrifin sem slæm gagnrýni hefur á leikarana í myndum hans . „ Slæma gagnrýnin sem ég fæ fyrir allt sem ég geri , hún gerir mig reiðan að ákveðnu leiti , af því að ég hef beðið andsk . vini mína að leika í myndunum , og með því að biðja þá um það að leika í myndunum er ég að lofa þeim því að þær verði góðar , “ sagði Sandler við Stern . Sandler , sem er 49 ára , hélt áfram og sagði : „ Og svo sýni ég völdum hópi fólks myndirnar [ fyrir frumsýningu ] og allt gengur vel og ég hringi í vini mína í myndinni og segi þeim hvað virkaði vel í hópinn , og svo á föstudegi , hvern einasta föstudag , þá er næstum hver einasta mynd mín jörðuð , “ sagði Sandler og sagðist vonast til að félagar hans sæu myndina áður en þeir læsu gagnrýnina . Þegar Stern spurði Sandler hvort að hann myndi vilja jákvæða gagnrýni , neitaði hann því . „ Ég sver það , ég vil það ekki . Ég tek ekkert mark á slíku , “ sagði hann . „ Þegar ég er sagður góður í einhverju og einhver hringir í mig og segir frá einhverju góðu sem hefur verið skrifað um mig , þá segi ég bara , mér er skítsama . “ Ridiculous 6 var sett á Netflix netvídeóveituna , sem framleiðir myndina einnig , þann 11. desember , og er þegar þetta er skrifað með 0% dóm á Rotten Tomatoes gagnrýnendasíðunni þekktu .